Onko kukaan käynyt vaate­kaupoissa viime aikoina? Itse ajauduin tällaiseen aallon­pohjaan eli pakko­tilaan lontoolaisten koiden syötyä kaikki isoäitieni vanhat perintö­mekot.

Vaaterekkejä kaupassa selatessani huomasin, että siveydestä on tullut muotia. Kainous on nyt valtavirtaa. Löytyykö kaupoista minihameita? Ei. Myykö joku vielä pinkeitä syvään uurrettuja cocktailleninkejä? Ei. Mekoissa helmat yltävät nyt vähintään puolisääreen, hihat ranteisiin tai yli ja kaulus leukaan, ellei peräti nenään.